OG spoeg vuur oor OKH se boeke - Government - Windhoek Express
Monday, January 21st, 2019 19:40:28
OG spoeg vuur oor OKH se boeke
Namibië se Ouditeur-generaal Junias Kandjeke. Foto Nampa
Die munisipaliteit van Okahandja het 'n negatiewe ouditmening van die ouditeur-generaal Junias Kandjeke ontvang vir die finansiële jaar wat op 30 Junie 2016 geëindig het.
Die munisipaliteit se finansiële state is verlede maand deur die adjunkminister van finansies, Natangwe Ithete, in die Nasionale Vergadering ingedien.
'n Negatiewe ouditmening dui daarop dat 'n instansie se finansiële state wanvoorgestel word en nie sy finansiële toestand en gesondheid akkuuraat weerspieël nie.
Die munisipaliteit het dié ouditmening om verskeie redes ontvang, onder meer weens die gebrek van 'n behoorlike bateregister; 'n gebrek aan behoorlike bankrekonsiliasiestaat; oordrewe salarisse en lone; 'n verouderde waardasierol; en 'n gebrek aan behoorlike rekords vir vooruitbetaalde elektrisiteitsverkope.
Kandjeke het gesê die munisipaliteit se finansiële verslae het nie sy finansiële posisie regverdig voorgestel nie.
Voorts het hy gesê daar is geen opgedateerde vaste bateregister wat ouditeure vir ouditdoeleindes kon gebruik nie. Die munisipaliteit het ook geen ondersteunende dokumente vir Saambou-voorskotte en NaTIS-eise, onderskeidelik ten bedrae van N$1 230 025 en N$3 262 184, gelewer nie.
Boonop is geen behoorlike bankrekonsiliasiestate ingedien nie, en die akkuraatheid van BTW ontvangbaar van N$12 576 915, kon nie geverifieer word nie omdat geen BTW-rekonsiliasie gedoen is nie.
Die munisipaliteit werk nog steeds op 'n verouderde waardasierol van 2008 en tariewe vir dienste gelewer word nog steeds op 2013/14-tariewe gehef. – Nampa